Сыны  
*Валянціна Асеева  
Пераклаў з рускага Сяргей Міхальчук*

Дзве жанчыны бралі ваду са студні. Падышла да іх трэцяя. I старэнькі дзядок на камень адпачыць прысеў.

Вось і кажа адна жанчына другой:

— Мой сынок спрытны ды дужы, ніхто з ім не справіцца.

— А мой спявае, як салавей. Ніхто такога голасу не мае, — кажа другая.

А трэцяя маўчыць.

— Чаму ж ты пра свайго сына нічога не скажаш? — пытаюцца ў яе суседкі.

— А што ж казаць? — гаворыць жанчына. — Нічога ў ім асаблівага няма.

Вось набралі жанчыны поўныя вёдры і пайшлі. А дзядок — за імі. Ідуць жанчыны, спыняюцца. Баляць рукі, разліваецца вада, ломіць спіну.

Раптам насустрач ім тры хлопчыкі выбягаюць.

Адзін цераз галаву куляецца, на руках ходзіць — любуюцца ім жанчыны.

Другі песню спявае, салаўём заліваецца — заслухаліся яго жанчыны.

А трэці да маці падбег, узяў у яе вёдры цяжкія і панёс іх.

Пытаюцца жанчыны ў дзядка:

— Ну што? Добрыя ў нас сыны?

— А дзе ж яны? — адказвае дзядок. — Я толькі аднаго сына бачу!